Rådets afgørelse

af 17. december 2001

om indgåelse af en rammeaftale mellem Det Europæiske Fællesskab og Republikken Malta om de almindelige betingelser for Republikken Maltas deltagelse i Fællesskabets programmer

(2002/39/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 13, 61, 95, 129, 137, 149, stk. 4, 150, stk. 4, 151, stk. 5, 152, stk. 4, 153, stk. 4, 156, 157, 175, stk. 1, og 308 sammenholdt med artikel 300, stk. 2, første afsnit, andet punktum, artikel 300, stk. 3, andet afsnit, og artikel 300, stk. 4,

under henvisning til forslag fra Kommissionen(1),

under henvisning til samstemmende udtalelse fra Europa-Parlamentet(2), og

ud fra følgende betragtninger:

(1) Maltas beslutning om at genoptage sin ansøgning om tiltrædelse af Den Europæiske Union blev hilst velkommen af Det Europæiske Råd i Wien i december 1998, og Kommissionen forelagde i februar 1999 en ajourføring af sin udtalelse fra 1993 om Republikken Maltas ansøgning om medlemskab.

(2) Det Europæiske Råd i Luxembourg i december 1997 gjorde deltagelse i Fællesskabets programmer til et middel til at fremme den udvidede førtiltrædelsesstrategi for kandidatlandene, idet de nærmere betingelser for deltagelse skulle fastsættes i de enkelte tilfælde. Som følge af Det Europæiske Råds møde i Helsingfors i december 1999 og specielt Det Europæiske Råds møde i Nice i december 2000 skal betingelserne for deltagelse ikke længere fastsættes i de enkelte tilfælde, men der kan i stedet vedtages en mere generel fremgangsmåde, som skal omfatte de fleste af Fællesskabets programmer.

(3) Det Europæiske Råd udtalte på sit møde i Helsingfors, at Republikken Malta er et kandidatland, der vil kunne tiltræde Den Europæiske Union på grundlag af de samme kriterier som dem, der gælder for de andre kandidatlande. Med udgangspunkt i den bestående europæiske strategi drager Republikken Malta i lighed med de andre kandidatlande fordel af en førtiltrædelsesstrategi med henblik på at forberede tiltrædelsen, herunder af muligheden for at deltage i Fællesskabets programmer og agenturer.

(4) I overensstemmelse med de forhandlingsdirektiver, der blev vedtaget af Rådet den 5. juni 2001, har Kommissionen på Fællesskabets vegne ført forhandlinger med Republikken Malta om en rammeaftale om de generelle principper for landets deltagelse i Fællesskabets programmer.

(5) For visse af de programmer, der er omfattet af aftalen, indeholder traktaten ikke anden hjemmel end artikel 308.

(6) De specifikke betingelser og vilkår, herunder det finansielle bidrag, for Maltas deltagelse i Fællesskabets programmer fastsættes af Kommissionen på Fællesskabets vegne. Kommissionen vil blive bistået i denne opgave af et særligt udvalg oprettet af Rådet.

(7) Republikken Malta kan anmode om finansiel støtte til at deltage i Fællesskabets programmer i henhold til Rådets forordning (EF) nr. 555/2000 af 13. marts 2000 om iværksættelsen af foranstaltninger som led i førtiltrædelsesstrategien for Republikken Cypern og Republikken Malta(3).

(8) I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i den del af nærværende afgørelse, der er vedtaget under henvisning til afsnit IV i traktaten om oprettelse af Det Europæiske Fællesskab, og nævnte del af afgørelsen er ikke bindende for og finder ikke anvendelse i Danmark.

(9) Det Forenede Kongerige og Irland har til hensigt at deltage i vedtagelsen af Rådets forordning om fastlæggelse af en generel ramme for Fællesskabets aktiviteter med henblik på at fremme gennemførelsen af et europæisk civilretligt område, og når den er vedtaget vil den være bindende for og finde anvendelse i Det Forenede Kongerige og Irland. Med hensyn til ethvert fællesskabsinstrument, der i fremtiden måtte blive vedtaget i henhold til afsnit IV i traktaten om oprettelse af Det Europæiske Fællesskab, og som gennemfører eller indfører et fremtidigt fællesskabsprogram, vil den del af nærværende afgørelse, der er vedtaget under henvisning til afsnit IV i traktaten om oprettelse af Det Europæiske Fællesskab, kun være bindende for og finde anvendelse i Det Forenede Kongerige og Irland, hvis Det Forenede Kongerige og Irland er bundet af nævnte instrument i overensstemmelse med protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab.

(10) Kommissionen bør regelmæssigt tage aftalen op til revision.

(11) Rammeaftalen bør godkendes -

TRUFFET FØLGENDE AFGØRELSE:

Artikel 1

Rammeaftalen mellem Det Europæiske Fællesskab og Republikken Malta om de generelle principper for Republikken Maltas deltagelse i Fællesskabets programmer godkendes på Fællesskabets vegne.

Teksten til aftalen er knyttet som bilag til denne afgørelse.

Artikel 2

1. Kommissionen bemyndiges til på Fællesskabets vegne at fastsætte de specifikke betingelser og vilkår, herunder det finansielle bidrag, for Republikken Maltas deltagelse i hvert enkelt program. Kommissionen vil blive bistået i denne opgave af et særligt udvalg oprettet af Rådet.

2. Hvis Republikken Malta anmoder om ekstern bistand, anvendes de procedurer, der er fastsat i forordning (EF) nr. 555/2000, eller som måtte blive fastsat i lignende fremtidige forordninger om ekstern bistand fra Fællesskabet til Republikken Malta.

Artikel 3

Senest tre år efter datoen for aftalens ikrafttræden og hvert tredje år derefter vurderer Kommissionen gennemførelsen af aftalen og rapporterer vurderingen for Rådet. Rapporten ledsages eventuelt af relevante forslag.

Artikel 4

Formanden for Rådet bemyndiges til at udpege den eller de personer, der er beføjet til at undertegne aftalen med bindende virkning for Fællesskabet.

Artikel 5

Formanden for Rådet fremsender på Fællesskabets vegne den meddelelse, der er omhandlet i artikel 9 i aftalen(4).

Udfærdiget i Bruxelles, den 17. december 2001.

På Rådets vegne

A. Neyts-Uyttebroeck

Formand

(1) EFT C 304 E af 30.10.2001, s. 338.

(2) Udtalelse af 11.12.2001 (endnu ikke offentliggjort i EFT).

(3) EFT L 68 af 16.3.2000, s. 3.

(4) Datoen for aftalens ikrafttræden offentliggøres i De Europæiske Fællesskabers Tidende af Rådets Generalsekretariat.